Je Erarz de Valeri, chevalier, sire de Sein Vaiérien, fais asavoer à to ceaus que ces présentes lettres verrount que Adam, li fiz Gilet Genart, a reconeu pardevant moi qu’il a baillé au prieur de Branoi perdurablement, XI arpens de terre qui devont chacons arpent VI d. de cens et terrage en echeinge de II setiere de blé que li priurs pernoit chacoun an sor lo devant dist Adam, sor sa terre de Fouchères, et en écheinge de II setiers de blé que li priurs pernoit chacon en sor madame Hersan de Fouchères. Et sount séant li devant dist XI arpans de terre ou terrouer des Communes, tenant au bois monseignor Adam de Vilebéoun, et à la voe qui vient de Sein-Valérien à Branoi à avoer et à tenir au devant dist priur et à ceaus qui por luy seront, bien et en paez perdurablement, e i tieu menière que je que sires suis dou fié n’y porrei riens réclaimer, ne demaundier, fors que la grant jotise se le i avient. E je lou cete chose com sires dou fié. E que cete chose soit ferme et estable, j’ei fait saelliei ce lettres de mon sael. Ce lettres furent faites en l’an de la Grâce M et CC et LXI, ou mois de juignet.